På linje med disse ordninger indsamler systemet automatisk ikke-personlige statistiske oplysninger for at overvåge ECRIS' funktion og effektivitet samt overensstemmelsen mellem medlemsstaternes udvekslinger og ECRIS' retsgrundlag.

I Rådets afgørelse 2009/316/RIA fastlægges et standardformat til elektronisk udveksling mellem medlemsstaterne af oplysninger, der hentes fra nationale strafferegistre, navnlig oplysninger om den strafbare handling, der ligger til grund for dommen, og oplysninger om dommens indhold. Den fastlægger endvidere andre generelle og tekniske gennemførelsesmåder vedrørende tilrettelæggelse og lettelse af udvekslingen af oplysninger.

·Selv om ECRIS primært er udviklet med henblik på udveksling af oplysninger om EU-statsborgere, er det også muligt at udveksle oplysninger om tredjelandsstatsborgere og statsløse personer (TCN) gennem ECRIS. Kommissionen har stillet forslag til supplerende lovgivning om oprettelse af et centralt ECRIS-TCN-system, som understøtter effektiv udveksling af oplysninger om tredjelandsstatsborgere gennem ECRIS, i den pakke, der også indeholder denne statistiske rapport.

·Den medlemsstat, hvor den pågældende person er statsborger, fører et centralt register over alle domme afsagt af straffedomstole i EU over medlemsstatens statsborgere. Den er forpligtet til at lagre og ajourføre alle de oplysninger, den modtager via ECRIS, og at fremlægge fuldstændige oplysninger fra strafferegistrene via ECRIS (svar på anmodninger), når en anden medlemsstat anmoder herom (anmodninger om oplysninger).

·En medlemsstat, som har afsagt dom over en borger fra en anden medlemsstat, er juridisk forpligtet til hurtigst muligt at fremsende oplysninger om dommen gennem ECRIS til den eller de medlemsstater, den domfældte er statsborger i, herunder efterfølgende ajourføringer (underretninger om nye domme og ajourføringer).

·Oplysningerne udveksles elektronisk mellem medlemsstaternes centrale myndigheder i et standardiseret format, som sikrer effektiv og umiddelbart forståelig kommunikation på alle EU-sprog og inden for korte frister på 10 eller 20 dage.

·Med henblik på at anvende ECRIS udpeger hver medlemsstat en central myndighed (eller flere) som et centralt kontaktpunkt og tildeler det alle de ansvarsområder, der fremgår af ECRIS-rammeafgørelsen.

ECRIS er baseret på en decentraliseret arkitektur, som kobler medlemsstaterne sammen og giver dem mulighed for effektivt at udveksle oplysninger fra strafferegistrene.

Det har til formål at forbedre borgernes sikkerhed i det europæiske område med frihed, sikkerhed og retfærdighed ved at muliggøre en effektiv udveksling af oplysninger mellem medlemsstaterne om tidligere straffedomme afsagt af straffedomstole i EU.

I artikel 7 i Rådets afgørelse 2009/316/RIA hedder det:

"Kommissionens tjenestegrene offentliggør regelmæssigt en rapport om udvekslingen af oplysninger fra strafferegistrene gennem ECRIS, som især baseres på de i artikel 6, stk. 2 [...], omhandlede statistikker. Denne rapport offentliggøres første gang et år efter, at den rapport, der er omhandlet i artikel 13, stk. 3, i rammeafgørelsen [...] er blevet forelagt."

Ovennævnte rapport om gennemførelse af Rådets rammeafgørelse 2009/315/RIA blev vedtaget den 19. januar 2016. Kommissionen besluttede at forelægge sin første statistiske rapport i henhold til artikel 7 i en pakke sammen med et forslag til forordning om oprettelse af et europæisk informationssystem vedrørende strafferegistre for tredjelandsstatsborgere (ECRIS-TCN-systemet), som skal supplere det nuværende ECRIS-system.

Nærværende rapport giver et overblik over anvendelsen og den praktiske gennemførelse af ECRIS fra systemets opstart i april 2012 og frem til den 31. december 2016 med hovedvægt på 2016. Den har til formål at belyse overensstemmelsen mellem medlemsstaternes udvekslinger og retsgrundlaget for ECRIS samt at blotlægge alle problemer med systemets effektivitet med henblik på at afhjælpe disse.

Mens de statistikker, der giver et generelt overblik, dækker hele den femårsperiode, hvor ECRIS har været i drift, dækker de komparative statistiske oplysninger om alle medlemsstater og de statistiske tabeller over de enkelte medlemsstater i afsnit 2 i bilaget kun ECRIS-udvekslinger i perioden 2014-2016. Valget af de sidste tre år af ECRIS' driftsperiode til denne analyse kan begrundes med, at man i 2014 var nået op på hele 25 sammenkoblede medlemsstater, og at statistikkerne derefter kan ses som et repræsentativt overblik over den faktiske situation.

Denne rapport er baseret på de statistikker, som systemet genererer automatisk, og som medlemsstaterne sender videre til Kommissionen. Der blev sorteret i de 225 statistiske indikatorer for ECRIS for kun at offentliggøre de mest relevante og meningsfulde statistiske oplysninger.

Medlemsstaterne blev ligeledes anmodet om at fremsende statistikker over antallet af domme afsagt på deres område over statsborgere fra andre medlemsstater (EU-borgere, som ikke var statsborgere i de pågældende medlemsstater) for at give et overblik over anvendelsen af underretningsproceduren.

Rapporten indeholder oplysninger om domme fra 24 medlemsstater. Kommissionen modtog ingen oplysninger fra Bulgarien, Cypern, Danmark og Slovenien.

2. Vigtigste resultater

·Alle 28 medlemsstater er aktive i ECRIS, men 24 % af de mulige sammenkoblinger mangler

Efter fem års drift af ECRIS-systemet er alle 28 medlemsstater nu koblet til ECRIS, da Slovenien og Portugal kom med i januar 2017. Ingen af medlemsstaterne udveksler imidlertid oplysninger gennem ECRIS med alle de andre 27 medlemsstater. Ved udgangen af 2016 var kun 76 % af det samlede antal mulige sammenkoblinger etableret. Det endelige mål – nemlig at samtlige medlemsstater er koblet til og udveksler oplysninger gennem ECRIS med alle de øvrige medlemsstater – er derfor endnu ikke nået.

·Antallet af udvekslede meddelelser nåede op på 2 mio. i 2016

Efter de 300 000 meddelelser, som alle de sammenkoblede medlemsstater havde udvekslet ved udgangen af 2012, nåede antallet op på næsten 2 mio. i 2016 med i gennemsnit 165 000 meddelelser pr. måned. For øjeblikket ligger antallet af årlige underretninger om nye domme, anmodninger og svar på anmodninger på omkring 350 000 pr. kategori. De mest aktive medlemsstater set ud fra det samlede antal af disse tre typer meddelelser i 2016 var DE (24,9 %) efterfulgt af UK (13,7 %), IT (7,7 %), PL (6,6 %) og RO (5,5 %).

·Et ud af tre svar indeholder oplysninger om tidligere straffedomme

Siden ECRIS' første driftsår er 31 % af anmodningerne om oplysninger om en persons tidligere domme blevet besvaret med oplysninger om tidligere straffedomme. Det betyder, at 31 % af anmodningerne vedrørte personer, der allerede var dømt en eller flere gange andre steder i EU. Dette viser, at ECRIS er af stor værdi som et instrument til indhentning af oplysninger fra strafferegistre. I 2016 indeholdt over 105 000 svar oplysninger om tidligere straffedomme.

·Stabilt antal underretninger

Siden 2014, hvor der var 25 sammenkoblede medlemsstater, er antallet af underretninger om nye domme gradvist blevet mere stabilt, og det lå på 330 000 underretninger i 2016. Dette følger efter en indledende periode med kraftig vækst, hvor nye medlemsstater kom med i netværket, og der blev etableret flere sammenkoblinger. Tallet forventes fortsat at stige uafhængigt af domsraten, i takt med at sammenkoblingsraten nærmer sig de 100 %.

·Hastig stigning i antallet af anmodninger om oplysninger og svar

Antallet af anmodninger om oplysninger og svar på disse anmodninger er steget kraftigt i de seneste fem år og nåede op på 364 000 anmodninger og 350 000 svar i 2016. Det er et positivt tegn på medlemsstaternes stigende bevidsthed om, at det er nødvendigt at bruge ECRIS til anmodninger om oplysninger til brug i straffesager samt til andre formål, såsom rekruttering, navnlig til stillinger, der indebærer direkte og regelmæssig kontakt med børn, jf. direktiv 2011/93/EU .

·Væsentlige forskelle mellem medlemsstaternes ECRIS-aktiviteter og arbejdsbyrde